Diari Oficial de la Generalitat Valenciana


Sumari del DOGV 5028, del 15-06-2005 (2005/6770)

ORDE de 3 de juny de 2005, de la Conselleria de Cultura, Educació i Esport, de desplegament del Reglament Orgànic i Funcional del departament.
----------------------------------------------------------------------------------------------------------------------------------------------

Estat**VIGENT**

Permalink ELI

**https://dogv.gva.es/va/eli/es-vc/o/2005/06/03/(1)/dof/vci/html**

### Dades del document

Número de DOGV
:   5028

Data del DOGV
:   15-06-2005

Secció del DOGV
:   I. DISPOSICIONS GENERALS

Número del document
:   2005/6770


Data del document
:   03-06-2005

Organisme emissor
:   Conselleria de Cultura, Educació i Esport

Tipus de document
:   Ordre

Anàlisi jurídica

 Descriptors 

:   * Conselleria Cultura, Educació i Esport
    * reglament intern
    * legislació
    * administració regional

ORDE de 3 de juny de 2005, de la Conselleria de Cultura, Educació i Esport, de desplegament del Reglament Orgànic i Funcional del departament. [2005/6770]
  
El Decret 131/2004, de 27 d'agost, del Consell de la Generalitat, fixa el nombre i denominació de les conselleries, entre les quals es troba la Conselleria de Cultura, Educació i Esport (DOGV núm. 4.830, de 30 d'agost).
  
El Decret 8/2004, de 3 de setembre, del president de la Generalitat, atribuïx a la Conselleria de Cultura, Educació i Esport les competències relatives a educació no universitària, política lingüística, promoció cultural, patrimoni artístic i esports (DOGV núm. 4.835, de 6 de setembre).
  
Per la seua banda, el Decret 133/2004, de 3 de setembre, del Consell de la Generalitat, establix l'estructura orgànica bàsica de la Presidència i de les conselleries (DOGV núm. 4.835, de 6 de setembre).
  
Conseqüentment, pel Decret 183/2004, d'1 d'octubre, del Consell de la Generalitat, es va aprovar el Reglament Orgànic i Funcional de la Conselleria de Cultura, Educació i Esport (DOGV núm. 4.857, de 6 d'octubre). Posteriorment modificat pel Decret 274/2004, de 10 de desembre.
  
La Llei 5/1983, de 30 de desembre, de Govern Valencià, preveu en l'article 71 que cada conseller desenvoluparà orgànicament la seua pròpia conselleria en els termes del seu reglament orgànic i la resta de normes reglamentàries que aprove, amb un informe previ de les conselleries competents en matèria d'Economia i Hisenda i d'Administracions Públiques, previsió legal coincident amb les facultats que la disposició final primera del Decret 183/2004, atorga al conseller de Cultura, Educació i Esport per a dictar, dins de l'àmbit de les seues competències, les disposicions que requerisca l'execució i desplegament del reglament.
  
En conseqüència, per mitjà de la present orde es desenvolupa l'estructura orgànica i funcional de la conselleria continguda en el reglament corresponent, determinant el nombre, dependència i denominació de les unitats administratives de nivell orgànic de servici i assignant les funcions a exercir per les distintes àrees i servicis.
  
En virtut d'això, fent ús de les facultats que m'atribuïxen els articles 35.e) i 71 de la mencionada Llei 5/1983, i amb un informe previ de les conselleries d'Economia, Hisenda i Ocupació, i de Justícia i Administracions Públiques,
  
ORDENE
  
TÍTOL I
  
Dels servicis centrals
  
CAPÍTOL I
  
De la Secretaria Autonòmica d'Educació
  
Secció primera
  
De la Secretaria Autonòmica d'Educació
  
Primer. Servici Central de la Inspecció Educativa
  
Davall la directa dependència del titular de la Secretaria Autonòmica d'Educació, el Servici Central de la Inspecció Educativa té encomanades les funcions de planificar, supervisar i impulsar la inspecció sobre tots els centres, servicis, programes i activitats que integren el sistema educatiu no universitari, tant públics com privats, a la Comunitat Valenciana, a fi d'assegurar el compliment de les lleis, la garantia dels drets i l'observança dels deures de tots els que participen en els processos d'ensenyament i aprenentatge, la millora del sistema educatiu i la qualitat de l'ensenyament, col·laborant per a això amb l'Institut Valencià d'Avaluació i Qualitat Educativa en l'avaluació general del sistema educatiu, i coordinant les unitats administratives territorials que exercixen estes funcions.
  
Segon. Servici de Relacions Institucionals i Participació Social
  
Així mateix, davall la directa dependència de la Secretaria Autonòmica d'Educació es troba el Servici de Relacions Institucionals i Participació Social, al qual s'assignen les funcions de dirigir, impulsar i coordinar les relacions institucionals amb altres entitats públiques o privades, així com fomentar la participació dels diferents sectors de la comunitat escolar en la vida dels centres docents i en els òrgans de representació de l'àmbit educatiu.
  
Igualment competix al Servici de Relacions Institucionals i Participació Social l'exercici de la funció d'informar i assessorar els alumnes, tant d'edat escolar com de Formació Permanent d'Adults, sobre qualsevol tema relatiu als ensenyaments reglats; arreplegar els suggeriments i iniciatives de les associacions d'estudiants i atendre els problemes que puguen plantejar-se en els centres docents no universitaris sostinguts amb fons públics, en coordinació amb la Inspecció Educativa, a instància dels alumnes o de les associacions de pares.
  
Tercer. Institut Valencià d'Avaluació i Qualitat Educativa
  
Depén de la Secretaria Autonòmica d'Educació l'Institut Valencià d'Avaluació i Qualitat Educativa.
  
Secció segona
  
De la Direcció General d'Ensenyament
  
Quart. Direcció General d'Ensenyament
  
1. La Direcció General d'Ensenyament s'estructura en les següents unitats administratives de nivell superior:
  
1.1. Àrea de Centres Docents.
  
1.2. Àrea d'Ordenació i Innovació Educativa.
  
1.3. Àrea de Formació Professional.
  
2. Depén, així mateix, de la Direcció General d'Ensenyament l'Institut Valencià per al Desenvolupament de l'Educació a Distància.
  
Quint. Àrea de Centres Docents
  
A l'Àrea de Centres Docents li correspon planificar, dirigir, controlar, coordinar i supervisar l'activitat dels servicis davall la seua dependència que a continuació s'indiquen:
  
1. Servici de Coordinació de Centres i Programes Educatius.
  
2. Servici de Centres.
  
3. Servici de Planificació Educativa.
  
4. Servici de Gestió de Programes Educatius Complementaris.
  
5. Servici de Títols, Beques i Ajudes a l'Estudi.
  
Sext. Servici de Coordinació de Centres i Programes Educatius
  
Al Servici de Coordinació de Centres i Programes Educatius li correspon l'assistència i assessorament tècnic a l'Àrea de Centres Docents en les matèries de la seua competència; així com portar el Registre de Centres Docents i la gestió econòmica que se li assigne.
  
Sèptim. Servici de Centres
  
Al Servici de Centres correspon la tramitació, gestió i proposta de resolució dels assumptes juridicoadministratius relatius als centres educatius no universitaris, públics i privats, així com la previsió, projecció, tramitació i execució de la gestió econòmica conduent al compliment de les obligacions derivades dels concerts educatius i dels abonaments, als centres públics, dels gastos de funcionament. Tot això excloent-ne les funcions que s'atribuïxen a altres servicis de la direcció general.
  
Octau. Servici de Planificació Educativa
  
Al Servici de Planificació Educativa li correspon elaborar propostes de creació, modificació, transformació i supressió de centres educatius públics no universitaris, realitzar estudis i propostes de planificació relatius a la programació d'obres dels referits centres, així com estudiar i proposar la dotació d'equipament escolar. Realitzar estudis i informes i elevar propostes de resolució de l'adscripció de centres a efectes d'escolarització i coordinació pedagògica dels cicles de l'Educació Secundària Obligatòria. Elaborar estudis sobre necessitats d'escolarització i elevar propostes de distribució territorial de l'oferta de places escolars dels ensenyaments de règim general i especial.
  
Nové. Servici de Gestió de Programes Educatius Complementaris
  
Al Servici de Gestió de Programes Educatius Complementaris li corresponen les funcions relatives a la gestió dels contractes de servicis i subministraments per als centres docents públics no universitaris, així com altres de la competència de la direcció general i el control de la seua correcta prestació i la tramitació del seu pagament; el seguiment, control i proposta de pagament dels contractes de transport escolar, així com la gestió i tramitació del pagament de les ajudes de menjador i les individuals de transport escolar.
  
Deu. Servici de Títols, Beques i Ajudes a l'Estudi
  
Al Servici de Títols, Beques i Ajudes a l'Estudi li correspon portar la gestió en l'expedició de títols i diplomes acadèmics de nivell no universitari; la gestió en matèria de beques i ajudes a l'estudi en l'àmbit no universitari; l'edició, gestió i registre de llibres d'escolaritat i de qualificacions de nivells educatius no universitaris, així com la tramitació d'altres ajudes i la gestió de les convocatòries de subvencions a centres privats o altres institucions i a entitats locals que corresponguen a l'àmbit funcional del centre directiu i no tinguen assignades altres unitats.
  
Onze. Àrea d'Ordenació i Innovació Educativa
  
A l'Àrea d'Ordenació i Innovació Educativa li correspon planificar, dirigir, controlar, coordinar i supervisar l'activitat dels servicis davall la seua dependència que a continuació s'indiquen:
  
1. Servici d'Ordenació Acadèmica.
  
2. Servici d'Innovació Educativa i Atenció a la Diversitat.
  
3. Servici d'Ensenyaments en Valencià.
  
4. Servici de Formació del Professorat.
  
Dotze. Servici d'Ordenació Acadèmica
  
El Servici d'Ordenació Acadèmica exercix les funcions de proposar l'ordenació de plans i programes educatius relatius a l'educació preescolar, infantil, primària, secundària obligatòria i batxillerat, així com la seua adaptació a l'alumnat amb necessitats educatives específiques i especials i a la formació de persones adultes; elaborar criteris sobre les condicions tecnicopedagògiques del personal docent no universitari i de l'exercici i desenvolupament de les seues funcions; formular criteris i directrius pedagògiques; elaborar propostes sobre els requisits que han de complir els centres docents de nivells no universitaris, l'equipament escolar, seguint els criteris i especificacions tècniques de la Direcció General d'Arxius i Innovació Tecnològica pel que fa a l'equipament informàtic, i el material didàctic necessaris; elaborar propostes per a la resolució individualitzada de situacions acadèmiques de l'alumnat; elaborar criteris per a orientar el procés ordinari d'inspecció sobre els elements acadèmics que integren el procés d'ensenyament i aprenentatge: supervisió de llibres de text i materials curriculars, coordinació d'ensenyaments escolars de règim general i de règim especial i altres; així com elaborar informes i propostes sobre assumptes del seu àmbit funcional.
  
Tretze. Servici d'Innovació Educativa i Atenció a la Diversitat
  
Al Servici d'Innovació Educativa i Atenció a la Diversitat se li assignen les funcions d'elaborar i proposar currículums educatius oficials, així com establir criteris i orientacions per al seu desenvolupament i aplicació pels centres docents, fomentant la seua autonomia pedagògica; proposar l'autorització d'especialitzacions curriculars als centres docents; afavorir l'elaboració de projectes que incloguen innovacions curriculars, metodològiques, tecnològiques, didàctiques i d'organització dels centres docents; incentivar la labor investigadora i innovadora del professorat a partir de la pràctica docent per a la millora contínua de l'educació; proposar l'autorització de programes experimentals per a centres docents que impartixen ensenyaments de règim general; promoure l'educació en valors de l'alumnat i impulsar la seua participació cívica en activitats de voluntariat; desenvolupar mesures per a l'atenció a la diversitat d'aptituds, necessitats, interessos, motivacions i ritmes de maduració de l'alumnat d'ensenyament bàsic; desenvolupar programes específics d'atenció educativa als fills i filles de famílies immigrants per a facilitar la seua integració escolar i social; promoure l'educació intercultural de tot l'alumnat; promoure la dimensió europea de l'educació i desenvolupar programes educatius de la Unió Europea, corresponents als ensenyaments no professionalitzadors; formular criteris i directrius pedagògiques respecte dels requisits i característiques dels centres docents, equipament escolar i material didàctic relatiu als ensenyaments de règim general; elaborar i proposar normes sobre la regulació, ordenació i promoció dels servicis d'orientació educativa, psicopedagògica i professional; així com elaborar informes i propostes sobre assumptes del seu àmbit funcional.
  
Catorze. Servici d'Ensenyaments en Valencià
  
Al Servici d'Ensenyaments en Valencià li corresponen les funcions de promocionar el valencià en l'àmbit de l'educació; realitzar l'estudi, la proposta i execució dels plans d'actuació per a la plena efectivitat de la cooficialitat del valencià en el sistema educatiu de la Comunitat Valenciana; dissenyar i experimentar programes d'educació bilingües i plurilingües, promocionar i gestionar l'autorització d'estos programes en educació preescolar i ensenyaments escolars, així com assessorar els centres docents que els apliquen; elaborar i coordinar el pla d'actuació de l'assessoria didàctica per a l'ensenyament del valencià; realitzar el seguiment estadístic de centres i alumnat d'educació bilingüe i plurilingüe i prestar als centres docents el suport tècnic en l'elaboració del disseny particular d'estos programes i del pla de normalització lingüística; elaborar i coordinar les publicacions de materials didàctics i de suport per al tractament integrat de llengües; proposar, organitzar i coordinar, amb el Servici de Formació del Professorat, activitats de formació del professorat que impartix educació preescolar i ensenyaments escolars, en valencià i sobre integració de llengües; organitzar i coordinar els cursos del pla de formació linguisticotècnica en valencià de tal professorat; tramitar les sol·licituds d'exempció d'avaluació d'ensenyaments de l'àrea i de l'assignatura de valencià; així com elaborar informes i propostes sobre assumptes del seu àmbit funcional.
  
Quinze. Servici de Formació del Professorat
  
El Servici de Formació del Professorat té assignades les funcions de realitzar la promoció, actualització i millora contínua de la qualificació professional del professorat i l'adequació dels seus coneixements i mètodes a l'evolució de la ciència i de les didàctiques específiques, i la seua certificació, per mitjà de convocatòries públiques de formació i de programes de perfeccionament del professorat que impartix educació preescolar i ensenyaments escolars; proposar l'autorització d'activitats de formació; gestionar els recursos humans i econòmics dels Centres de Formació, Innovació i Recursos Educatius (CEFIRE) de la Comunitat Valenciana, així com supervisar i coordinar les seues activitats; proposar l'homologació d'activitats de formació del professorat no universitari i l'expedició de certificats relatius a les referides activitats; efectuar el seguiment i la supervisió de les activitats formatives que realitzen les entitats col·laboradores; promoure i desenvolupar accions formatives en col·laboració amb altres administracions públiques; dur a terme l'estudi de necessitats de formació del professorat i del personal formador; realitzar l'elaboració, el seguiment i, en col·laboració amb l'IVAQE, l'avaluació del pla anual de formació; analitzar, proposar, experimentar i executar actuacions dins del camp de les tecnologies de la informació i de la comunicació en l'ensenyament en coordinació amb la Direcció General d'Arxius i Innovació Tecnològica, així com dissenyar i desenvolupar les accions de formació que contemplen les necessitats específiques relacionades amb l'organització i direcció dels centres, la coordinació didàctica, l'orientació i la tutoria, els models de gestió de la qualitat i el foment de treball en equip i col·laboratiu; així com elaborar informes i propostes sobre assumptes del seu àmbit funcional.
  
Setze. Àrea de Formació Professional
  
A l'Àrea de Formació Professional li correspon planificar, dirigir, controlar, coordinar i supervisar l'activitat del servici davall la seua dependència que a continuació s'indica:
  
Servici de Formació Professional.
  
Dèsset. Servici de Formació Professional
  
Al Servici de Formació Professional li corresponen les funcions d'elaborar i proposar els currículums dels títols de formació professional propis de la Comunitat Valenciana, així com establir criteris i orientacions per al seu desenvolupament i aplicació; col·laborar en la determinació i adequació dels espais docents destinats a la formació professional; realitzar l'elaboració i l'estudi de materials destinats a cicles formatius, la confecció del catàleg corresponent, així com proposar la compra dels materials i equipaments necessaris per al desenvolupament de la formació professional; elaborar i proposar normes relatives a l'ordenació acadèmica de la formació professional i formació en centres de treball; proposar actuacions i criteris, així com realitzar el seguiment i l'assessorament dels programes d'iniciació professional; planificar i coordinar l'actualització de l'oferta formativa de formació professional i proposar la seua corresponent autorització en l'àmbit educatiu; proposar acords i convenis amb els distints sectors empresarials, instituts tecnològics i universitats en l'àmbit de la formació professional; determinar el perfil del professorat especialista de formació professional; impulsar i desenvolupar les activitats del programa europeu Leonardo da Vinci per a afavorir una formació professional integrada en l'espai europeu; proposar i desenvolupar accions de formació del professorat de formació professional en la modalitat formativa d'estades en empreses, tant de la Comunitat Valenciana, com de la Unió Europea; participar, junt amb altres administracions, en el desenvolupament i posada en funcionament d'un sistema integrat de formació professional, així com de les correspondències entre la formació professional i altres estudis de caràcter professionalitzador; col·laborar amb el Consell Valencià de la Formació Professional, el SERVEF i altres, en l'impuls i desenvolupament de la formació professional; proposar les actuacions de formació del professorat de formació professional específica, així com coordinar amb el Servici de Formació del Professorat la seua realització; col·laborar en l'elaboració i desenvolupament del Sistema Nacional de Qualificacions; gestionar els programes d'educació tecnicoprofessional; així com elaborar informes i propostes sobre assumptes del seu àmbit funcional. També, proposar l'ordenació de plans i programes educatius relatius als ensenyaments escolars de règim especial; elaborar i proposar els currículums oficials corresponents als ensenyaments de règim especial, així com establir criteris i orientacions per al seu desenvolupament i aplicació; elaborar propostes sobre els requisits que han de complir els centres que impartixen ensenyaments de règim especial, així com proposar la compra dels materials i equipaments necessaris per al seu desenvolupament; i determinar el perfil del professorat especialista dels diferents ensenyaments de règim especial.
  
Secció tercera
  
De la Direcció General de Personal Docent
  
Díhuit. Direcció General de Personal Docent
  
La Direcció General de Personal Docent s'estructura en l'Àrea de Personal Docent, com a unitat de nivell superior.
  
Dènou. Àrea de Personal Docent
  
A l'Àrea de Personal Docent li correspon planificar, dirigir, controlar, coordinar i supervisar l'activitat dels servicis davall la seua dependència que a continuació s'indiquen:
  
1. Servici de Gestió i Règim Jurídic de Personal Docent.
  
2. Servici de Provisió de Llocs i Selecció de Personal Docent.
  
3. Servici de Registre de Personal Docent.
  
4. Servici de Prevenció de Riscos Laborals del Sector Docent.
  
5. Servici de Gestió i Determinació de Plantilles de Personal Docent.
  
Vint. Servici de Gestió i Règim Jurídic de Personal Docent
  
El Servici de Gestió i Règim Jurídic de Personal Docent té assignades les funcions de gestió, informe i proposta d'assumptes relatius a les situacions administratives del personal docent, així com les indemnitzacions per raó del servici del citat personal; la tramitació i, si és el cas, proposta de resolució d'expedients disciplinaris de tal personal; la tramitació i elaboració de propostes de resolució en matèria de règim jurídic del personal docent i dels recursos interposats en les dites matèries.
  
Vint-i-u. Servici de Provisió de Llocs i Selecció de Personal Docent
  
Al Servici de Provisió de Llocs i Selecció de Personal Docent li correspon elaborar i gestionar l'oferta d'ocupació pública docent i totes les resolucions i actes administratius que es requerisquen en els procediments selectius d'ingrés en els cossos docents i mobilitat en la funció pública docent. Igualment li correspon gestionar els procediments de provisió de llocs de treball en la funció pública docent, tant per mitjà de la gestió de les borses d'interins, com a través de la gestió dels concursos de trasllats.
  
Vint-i-dos. Servici de Registre de Personal Docent
  
Al Servici de Registre de Personal Docent correspon la gestió del Registre de Personal Docent no universitari; la gestió dels permisos i llicències de tal personal la competència dels quals tinga atribuïda la Direcció General de Personal Docent; la gestió del Registre General de Formació Permanent del Professorat i l'assignació i anotació dels crèdits per activitats de formació.
  
Vint-i-tres. Servici de Prevenció de Riscos Laborals del Sector Docent
  
1. Al Servici de Prevenció de Riscos Laborals del Sector Docent li correspon desenvolupar i executar les activitats de prevenció, assessorament i suport en matèria de riscos laborals, a fi de garantir l'adequada protecció de la seguretat i la salut del personal docent dependent d'esta conselleria.
  
2. El Servici de Prevenció de Riscos Laborals del Sector Docent es regirà pel que disposa l'Orde de 18 de juny del 2002, de la Conselleria de Cultura i Educació (DOGV núm. 4.293, de 16 de juliol).
  
Vint-i-quatre. Servici de Gestió i Determinació de Plantilles de Personal Docent
  
Al Servici de Gestió i Determinació de Plantilles de Personal Docent correspon elaborar i determinar les plantilles orgàniques de personal docent i la proposta de plantilles de personal no docent dels centres públics no universitaris i totes les resolucions i actes administratius que es requerisquen en els esmentats procediments, així com en les supressions, modificacions i noves creacions de llocs de treball docents i les propostes de creació, modificació o supressió dels no docents derivades de la progressiva implantació del mapa escolar i les futures necessitats del sistema educatiu. Així mateix, li correspon la tramitació de les comissions de servici motivades per necessitats del sistema educatiu.
  
CAPÍTOL II
  
De la Secretaria Autonòmica de Cultura i Política Lingüística
  
Secció primera
  
De la Secretaria Autonòmica de Cultura i Política Lingüística
  
Vint-i-cinc. Secretaria Autonòmica de Cultura i Política Lingüística
  
Depenen funcionalment de la Secretaria Autonòmica de Cultura i Política Lingüística i orgànicament de la Direcció General de Patrimoni Cultural Valencià, les unitats administratives de nivell superior següents:
  
1. Àrea de Museus i Belles Arts.
  
2. Àrea de Promoció Cultural.
  
3. Àrea d'Arts Escèniques.
  
4. Àrea de Política Lingüística.
  
Vint-i-sis. Àrea de Museus i Belles Arts
  
A l'Àrea de Museus i Belles Arts li correspon planificar, dirigir, controlar, coordinar i supervisar l'activitat dels servicis davall la seua dependència que a continuació s'indiquen:
  
1. Servici de Belles Arts i Béns Museístics.
  
2. Servici d'Investigació i Promoció.
  
3. Servici de Museus i Exposicions.
  
Vint-i-set. Servici de Belles Arts i Béns Museístics
  
Són funcions del Servici de Belles Arts i Béns Museístics la protecció, conservació, estudi i investigació dels béns mobles integrants dels museus i col·leccions museogràfiques permanents dependents de la Secretaria Autonòmica de Cultura i Política Lingüística; el seguiment dels programes i inversions en matèria de conservació dels citats béns; així com la direcció i supervisió de les actuacions dels servicis tècnics de conservació i restauració dels museus dependents de l'Àrea de Museus i Belles Arts, dirigint i inspeccionant tècnicament la seua execució.
  
Vint-i-huit. Servici d'Investigació i Promoció
  
Al Servici d'Investigació i Promoció correspon fomentar la investigació artística i museogràfica; l'elaboració i proposta de programes de col·laboració i intercanvi amb altres institucions en l'àmbit de la dita investigació; la formació d'un fons de documentació bibliogràfica sobre la historiografia artística a la Comunitat Valenciana; així com el tractament i organització de la informació bibliogràfica i documental necessària per a l'elaboració de projectes d'investigació en l'àmbit de la promoció cultural i artística; la proposta de concessió d'ajudes i subvencions a artistes jóvens i investigadors; la redacció de projectes d'investigació artística i la proposta de publicació de treballs sobre les referides matèries. Dirigir la gestió economicoadministrativa, així com gestionar les ajudes i convenis amb els sectors implicats per a la realització d'estos projectes.
  
Vint-i-nou. Servici de Museus i Exposicions
  
Al Servici de Museus i Exposicions se li assignen les funcions relatives a la proposta de creació, reconeixement i regulació de museus i col·leccions museogràfiques permanents, així com la gestió dels adscrits a la Secretaria Autonòmica de Cultura i Política Lingüística; la promoció d'expedients d'adequació d'un museu o col·lecció museogràfica permanent en cas de produir-se un considerable augment quantitatiu o qualitatiu dels seus fons; el foment de la difusió didàctica dels museus i col·leccions museogràfiques permanents; la proposta dels museus i col·leccions que hagen d'integrar-se en el Sistema Valencià de Museus, així com la coordinació, cooperació, inspecció i tutela d'estos en relació amb el Sistema; la proposta d'autorització de xarxes museístiques d'àmbit provincial; l'elaboració i la permanent actualització del registre de museus i col·leccions museogràfiques permanents de la Comunitat Valenciana; la proposta de depòsits i eixides de fons permanents a museus i col·leccions museogràfiques permanents, a excepció del depòsit del producte de les actuacions arqueològiques i paleontològiques; la proposta de l'horari i la resta de condicions mínimes d'entrada als museus i col·leccions museogràfiques permanents del Sistema Valencià de Museus; el disseny d'infraestructures expositives; la direcció, muntatge i supervisió d'exposicions; l'organització i supervisió de programes d'itinerància expositiva; la coordinació de l'oferta de la programació expositiva, la proposta, supervisió i, si és el cas, gestió directa dels comissariats d'exposicions; la proposta i, si és el cas, realització del disseny d'espais expositius i la redacció de projectes museogràfics, així com l'elaboració i proposta d'execució de projectes d'exposicions, especialment d'obres d'autors valencians.
  
Trenta. Àrea de Promoció Cultural
  
Correspon a l'Àrea de Promoció Cultural planificar, dirigir, supervisar i controlar l'execució dels programes d'inversions en infraestructura cultural de la Generalitat Valenciana i la realització d'estudis i publicacions en totes les matèries de la seua competència, així com planificar, supervisar i controlar l'activitat del Servici de Promoció i Difusió Cultural, al qual se li encomanen les funcions de foment, promoció i extensió de manifestacions culturals; la difusió d'exposicions; el suport i foment dels programes culturals en aules de la tercera edat; la difusió de qualsevol aspecte relacionat amb la cultura valenciana; l'animació sociocultural i les relacions amb associacions i col·lectius culturals i socioculturals.
  
Trenta-u. Àrea d'Arts Escèniques
  
Correspon a l'Àrea d'Arts Escèniques la coordinació de les activitats que realitzen els ens públics Teatres de la Generalitat Valenciana-Centre Coreogràfic, Institut Valencià de la Música i Institut Valencià de Cinematografia Ricardo Muñoz Suay amb les directrius i plans d'actuació de la Secretaria Autonòmica de Cultura i Política Lingüística, com a òrgan superior a través del qual s'adscriuen a la Conselleria de Cultura, Educació i Esport.
  
També correspon a l'Àrea d'Arts Escèniques coordinar l'execució de projectes culturals multidisciplinaris en què intervinguen els ens esmentats o altres administracions o entitats culturals.
  
Trenta-dos. Àrea de Política Lingüística
  
A l'Àrea de Política Lingüística li correspon planificar, dirigir, controlar, coordinar i supervisar l'activitat dels servicis davall la seua dependència que a continuació s'indiquen:
  
1. Servici d'Ús Oficial i d'Acreditació de Coneixements del Valencià.
  
2. Servici d'Assessorament Lingüístic i Traducció.
  
3. Servici d'Investigació i Estudis Sociolingüístics.
  
4. Servici de Promoció Social del Valencià.
  
Trenta-tres. Servici d'Ús Oficial i d'Acreditació de Coneixements del Valencià
  
El Servici d'Ús Oficial i d'Acreditació de Coneixements del Valencià té assignades les funcions de proposar a la Comissió Interdepartamental per a l'Aplicació de l'Ús del Valencià els acords relatius a l'ús oficial; realitzar i dirigir cursos i activitats per a l'extensió de coneixements del valencià, amb especial atenció al personal de les administracions públiques, així com assessorar-les en tot el que es referix a la formació i perfeccionament del seu personal en matèria lingüística; assessorar les institucions i els particulars en tot el que es referix a l'ús del valencià, prestar suport a la Junta Qualificadora de Coneixements de Valencià i assessorar en l'exercici dels drets lingüístics en relació amb el valencià.
  
Trenta-quatre. Servici d'Assessorament Lingüístic i Traducció
  
Al Servici d'Assessorament Lingüístic i Traducció correspon assessorar en qüestions lingüístiques la Generalitat Valenciana, tenint en compte la normativa lingüística de l'Acadèmia Valenciana de la Llengua; fomentar i desenvolupar estudis lingüístics que contribuïsquen al coneixement de les llengües de la Comunitat Valenciana; preparar i divulgar materials que faciliten el coneixement i l'ús del valencià, especialment aquells que utilitzen les tecnologies actuals i els mètodes d'autoaprenentatge, així com realitzar la traducció i correcció dels textos que se li encomanen.
  
Trenta-cinc. Servici d'Investigació i Estudis Sociolingüístics
  
El Servici d'Investigació i Estudis Sociolingüístics exercix les funcions d'anàlisi de la situació social del valencià i del procés de normalització lingüística en els àmbits d'ús oficial i social; el foment de la investigació bàsica en matèria de sociologia de la llengua; la implantació i manteniment del servici tècnic de documentació de sociologia de les llengües i l'intercanvi amb altres centres d'investigació i planificació sociolingüística.
  
Trenta-sis. Servici de Promoció Social del Valencià
  
Al Servici de Promoció Social del Valencià li corresponen les funcions de foment de l'ús i promoció del valencià en l'àmbit social en col·laboració amb l'Acadèmia Valenciana de la Llengua; realitzar actuacions de promoció social del valencià, amb caràcter general i sectorial; promoure campanyes i altres actuacions per al foment de l'ús del valencià, així com gestionar la concessió d'ajudes i subvencions per al mateix fi.
  
Secció segona
  
De la Direcció General del Llibre i Biblioteques
  
Trenta-set. Direcció General del Llibre i Biblioteques
  
La Direcció General del Llibre i Biblioteques s'estructura en l'Àrea de Coordinació del Llibre i Biblioteques, com a unitat de nivell superior.
  
Trenta-huit. Àrea de Coordinació del Llibre i Biblioteques
  
A l'Àrea de Coordinació del Llibre i Biblioteques li correspon planificar, dirigir, controlar, coordinar i supervisar l'activitat dels servicis i centres davall la seua dependència que a continuació s'indiquen:
  
1. Servici del Llibre i Biblioteques.
  
2. Servici de Gestió Econòmica i Administrativa.
  
3. Servici de Patrimoni Bibliogràfic.
  
Trenta-nou. Servici del Llibre i Biblioteques
  
Són funcions del Servici del Llibre i Biblioteques la coordinació de campanyes de promoció de la lectura, la vertebració dels diferents actors del sector del llibre, l'elaboració de les estadístiques de tal sector, l'elaboració de la Guia del Llibre Valencià, així com de les assistències tècniques necessàries per al funcionament correcte del Consell Assessor del Llibre. La coordinació i gestió de les ajudes a la producció editorial en valencià, a la producció de línies editorials en castellà, als projectes editorials singulars, a les associacions d'editors, llibrers i empreses editorials (assistència a fires i congressos), als il·lustradors gràfics, així com la gestió dels premis i distincions que depenguen o es creen per la direcció general. Així mateix al Servici del Llibre i Biblioteques li corresponen les funcions d'elaborar els informes que servisquen al suport, inspecció i avaluació sobre la prestació de servicis bibliotecaris, l'arreplega i subministrament de dades estadístiques del Sistema Bibliotecari Valencià, l'organització de trobades, reunions i actes culturals sobre temes d'interés per al sistema bibliotecari, la gestió de les ajudes que des de la Generalitat Valenciana es destinen a les biblioteques, l'estudi de les necessitats bibliotecàries i planificació del mapa de lectura valencià, col·laborar en la proposta de pressupostos dels centres bibliotecaris gestionats per la Generalitat Valenciana, la supervisió dels projectes d'instal·lació i equipament de les biblioteques de la xarxa, i la proposta als òrgans pertinents de les mesures pertinents per al bon funcionament dels centres i servicis bibliotecaris.
  
Amb dependència del Servici del Llibre i Biblioteques es troba la Unitat de Depòsit Legal i Propietat Intel·lectual, com a unitat amb rang orgànic de secció que s'ocuparà de les qüestions relacionades amb el depòsit legal i la propietat intel·lectual i coordinarà les oficines provincials del depòsit legal i del registre de la propietat intel·lectual. El cap d'esta Unitat serà el registrador de la Propietat Intel·lectual de la Comunitat Valenciana.
  
Quaranta. Servici de Gestió Econòmica i Administrativa
  
Són funcions del Servici de Gestió Econòmica i Administrativa el control i supervisió de la gestió economicoadministrativa, la tramitació i coordinació dels convenis i acords de col·laboració, la tramitació dels expedients de contractació i la gestió economicoadministrativa que corresponga al centre directiu, el manteniment de béns i servicis, i el tràmit dels altres assumptes generals.
  
Quaranta-u. Servici de Patrimoni Bibliogràfic
  
Competix al Servici de Patrimoni Bibliogràfic la direcció i coordinació del funcionament dels servicis bibliotecaris de la Biblioteca Valenciana, i entre ells, la catalogació i control bibliogràfic dels seus fons, la configuració del Catàleg Col·lectiu del Patrimoni Bibliogràfic Valencià, la coordinació i assistència tècnica de la xarxa de lectura pública valenciana i la coordinació amb altres biblioteques d'investigació de la Comunitat Valenciana. A més, competix a eixe Servici l'assistència tècnica a la Direcció General del Llibre i Biblioteques en les adquisicions patrimonials.
  
Quaranta-dos. Biblioteques públiques
  
Les funcions transferides a la Generalitat Valenciana corresponents als centres bibliotecaris de titularitat estatal que a continuació s'indiquen, seran exercides per la Direcció General del Llibre i Biblioteques, davall la directa dependència del seu titular, en el marc dels convenis de gestió subscrits entre l'Estat i la Generalitat Valenciana:
  
- Biblioteca Pública d'Alacant.
  
- Biblioteca Pública d'Orihuela.
  
- Biblioteca Pública de Castelló.
  
- Biblioteca Pública de València.
  
Secció tercera
  
De la Direcció General Patrimoni Cultural Valencià
  
Quaranta-tres. Direcció General Patrimoni Cultural Valencià
  
La Direcció General de Patrimoni Cultural Valencià s'estructura en l'Àrea de Patrimoni Cultural, com a unitat de nivell superior.
  
Quaranta-quatre. Àrea de Patrimoni Cultural
  
A l'Àrea de Patrimoni Cultural li correspon planificar, dirigir, controlar, coordinar i supervisar l'activitat dels servicis davall la seua dependència que a continuació s'indiquen:
  
1. Servici de Patrimoni Arquitectònic i Mediambiental.
  
2. Servici de Patrimoni Arqueològic, Etnològic i Històric.
  
Quaranta-cinc. Servici de Patrimoni Arquitectònic i Mediambiental
  
Correspon al Servici de Patrimoni Arquitectònic i Mediambiental la proposta i gestió dels assumptes relatius a la protecció, conservació, estudi, investigació, defensa i restauració del patrimoni arquitectònic, mediambiental i moble, les intervencions directes i la concessió d'ajudes i subvencions per a tals fins, així com la promoció i difusió del seu coneixement i la seua incorporació a usos actius, respectuosos i adequats a la seua naturalesa; la formació i permanent actualització de l'Inventari General del Patrimoni Cultural Valencià, així com l'anotació en este dels negocis jurídics i actes materials sobre els béns inventariats; la tramitació, elaboració i supervisió de la documentació tècnica i de gestió dels expedients de declaració de béns d'interés cultural, en relació amb el patrimoni a què es referix el present apartat, i la d'assumptes relatius a la seua inspecció i tutela legal, inclòs el règim d'autoritzacions prèvies i el sancionador; la gestió de les funcions atribuïdes a este centre directiu sobre els llibres de registre de transaccions de béns mobles obligatoris per a antiquaris i comerciants; la coordinació tècnica de les inspeccions del patrimoni arquitectònic, mediambiental i de béns mobles de les direccions territorials del departament. També té encomanat el manteniment i supervisió del sistema valencià d'inventaris de béns del patrimoni historicoartístic.
  
El Servici de Patrimoni Arquitectònic i Mediambiental assumix, a més, les funcions de seguiment i gestió dels plans, programes i propostes d'intervenció en matèria de patrimoni artístic, moble i immoble, en l'accepció de l'article 15.3 de la Llei del Patrimoni Cultural Valencià; el suport tècnic a la programació, contractació i gestió dels convenis i projectes atribuïts a l'Àrea de Patrimoni Cultural, i la coordinació dels servicis tècnics d'inspecció del patrimoni cultural de les direccions territorials en el seguiment dels programes d'inversions.
  
Així mateix li correspon el foment de la investigació, formació i difusió en matèria de patrimoni artístic, moble i immoble, i mediambiental; l'elaboració i proposta de programes de col·laboració i intercanvi amb altres institucions, en l'àmbit de la dita investigació, formació i difusió; la formació d'un fons de documentació (documental, bibliogràfica, gràfica i multimèdia) sobre patrimoni cultural, i la gestió dels béns immobles d'interés cultural de la Generalitat Valenciana adscrits a la direcció general.
  
Quaranta-sis. Servici de Patrimoni Arqueològic, Etnològic i Històric
  
El Servici de Patrimoni Arqueològic, Etnològic i Històric té assignades les funcions de gestionar els assumptes relatius a la protecció, conservació, estudi, defensa i restauració del patrimoni arqueològic, científic, etnològic, històric, paleontològic, tècnic i immaterial, incloses, en este cas, les intervencions directes i la concessió d'ajudes per a tals fins, així com la promoció i difusió del seu coneixement, la incorporació d'eixos béns a usos actius, respectuosos i adequats a la seua naturalesa; la proposta de depòsits del producte d'actuacions arqueològiques i paleontològiques; l'elaboració de l'inventari general de béns de tal patrimoni; la tramitació, elaboració i supervisió de la documentació tècnica i de gestió dels corresponents expedients de declaració de béns d'interés cultural, en relació amb el patrimoni a què es referix este apartat; l'exercici de les facultats de tutela legal, incloent el règim d'autoritzacions i el sancionador; la coordinació tècnica i supervisió de les inspeccions del patrimoni arqueològic, etnològic i històric de les direccions territorials del departament, pel que fa als béns a què es referix el present apartat.
  
Així mateix li correspon el foment de la investigació, formació i difusió en matèria de patrimoni arqueològic, paleontològic, etnològic, històric i immaterial; l'elaboració i proposta de programes de col·laboració i intercanvi amb altres institucions, en l'àmbit de la dita investigació, formació i difusió; la direcció i supervisió de les actuacions dels servicis tècnics dels centres adscrits a la direcció general en estes matèries, com el Museu Arqueològic de Sagunt, el Museu de la Valltorta i el Centre d'Arqueologia Subaquàtica, i la gestió i conservació de tals centres.
  
CAPÍTOL III
  
De la Secretaria Autonòmica d'Esport
  
Secció única
  
De la Direcció General de l'Esport
  
Quaranta-set. Direcció General de l'Esport
  
La Direcció General de l'Esport s'estructura en l'Àrea de l'Esport i en l'Àrea de Programació Esportiva Copa de l'Amèrica 2007.
  
Quaranta-huit. Àrea de l'Esport
  
1. A l'Àrea de l'Esport, com a unitat de nivell superior, li correspon planificar, dirigir, controlar, coordinar i supervisar l'activitat dels servicis davall la seua dependència que a continuació s'indiquen:
  
1.1. Servici d'Esport d'Elit i Alt Rendiment.
  
1.2. Servici de Promoció i Formació Esportiva.
  
1.3. Servici d'Infraestructures i Equipament Esportiu.
  
1.4. Servici d'Administració Econòmica i Juridicoesportiva.
  
2. Així mateix, exercirà la direcció funcional de les unitats territorials competents en esport i coordinarà amb la societat Circuit del Motor i Promoció Esportiva SA. la gestió d'aquells aspectes que la vinculen amb la Direcció General de l'Esport.
  
Quaranta-nou. Servici d'Esport d'Elit i Alt Rendiment
  
Al Servici d'Esport d'Elit i Alt Rendiment li correspon recolzar i tutelar l'esport d'elit, especialment el no professional, establint els beneficis per als esportistes que accedisquen a la dita condició; elaborar la Llista d'esportistes d'elit i promoure mesures que faciliten la dedicació a l'esport de les persones, establint formes de protecció, beques i beneficis educatius; desenvolupar la Xarxa d'Alt Rendiment Esportiu de la Comunitat Valenciana, implantant centres distribuïts geogràficament amb servicis de residència, educatius i de tecnificació esportiva adequats al nivell dels esportistes; elaborar, en col·laboració amb les federacions, programes de tecnificació i plans especials de preparació, per a la formació i millora fisicotècnica dels esportistes; impulsar i promoure, en col·laboració amb el Consell Superior d'Esports, l'establiment de mesures de prevenció, control i sanció per la utilització de substàncies o mètodes prohibits en l'esport; coordinar els esdeveniments de caràcter esportiu organitzats per la Generalitat; gestionar els guardons i reconeixements que atorga la Generalitat Valenciana als esportistes i entitats; promoure i impulsar, en col·laboració amb el Consell Superior d'Esports i les federacions esportives, la investigació i l'establiment de mesures de prevenció, control i sanció per la utilització de substàncies o mètodes prohibits en l'esport; tramitar els expedients d'ajudes i subvencions de les matèries relacionades amb les seues funcions i concretament amb esportistes, clubs d'elit, esdeveniments especials, tecnificació i especialització esportiva i elaborar propostes econòmiques, informes, normatives i circulars sobre matèries del seu àmbit funcional.
  
Cinquanta. Servici de Promoció i Formació Esportiva
  
Al Servici de Promoció i Formació Esportiva li correspon promoure, fomentar el coneixement i generalitzar l'hàbit de la pràctica de l'activitat esportiva d'oci, recreació o salut entre tota la població, amb especial atenció a l'esport en l'edat escolar; promoure escoles i competicions esportives entre escolars, universitaris, tercera edat, discapacitats i en tota la societat en general, tant en l'àmbit públic com privat; vetlar per la qualitat dels servicis públics i privats establint reglamentàriament mesures de reconeixement i qualificació de la qualitat en les activitats esportives; organitzar campanyes d'activitats esportives tendents a difondre el coneixement de l'esport en col·laboració amb les entitats implicades amb la dita organització, així com promoure i impulsar l'associacionisme esportiu en l'àmbit de la Comunitat Valenciana, per mitjà de la realització d'activitats o la concessió d'ajudes que contribuïsquen a este fi; la investigació, formació i divulgació de les ciències de l'activitat física i l'esport; exercir les atribucions que tinga assignades en matèria d'acreditació, formació i titulació de tècnics esportius; tramitar els expedients d'ajudes i subvencions de les matèries relacionades amb les seues funcions i concretament amb campanyes, formació i jocs esportius, i elaborar propostes econòmiques, informes, normatives i circulars sobre matèries del seu àmbit funcional.
  
Cinquanta-u. Servici d'Infraestructures i Equipament Esportiu
  
Al Servici d'Infraestructures i Equipament Esportiu li correspon planificar, programar i supervisar la infraestructura esportiva de la Comunitat Valenciana d'acord amb el pla director d'instal·lacions esportives i la normativa bàsica d'instal·lacions esportives; elaborar el pla director d'instal·lacions esportives que constarà d'un cens, actualitzat permanentment, d'instal·lacions esportives d'ús públic de la Comunitat Valenciana, així com una normativa bàsica de manteniment i construcció d'instal·lacions esportives; desenvolupar reglamentàriament mesures de reconeixement i qualificació de la qualitat en les instal·lacions esportives, així com els models d'informes per a la construcció o obertura d'instal·lacions de caràcter esportiu; promoure plans de construcció d'instal·lacions esportives en col·laboració amb diputacions provincials i ajuntaments que s'ajustaran al pla director d'instal·lacions esportives, tenint en compte especialment el nivell d'activitat esportiva de cada municipi i l'equilibri territorial; tramitar els expedients de concessió d'ajudes i subvencions de fons públics per a instal·lacions i equipament esportiu; dirigir i coordinar la construcció i manteniment de les instal·lacions esportives pròpies de la Generalitat Valenciana, garantint la seua qualitat i bon ús; emetre els informes preceptius per a la construcció o obertura d'instal·lacions o establiments privats de caràcter esportiu que hagen de ser objecte d'utilització pública, en els casos que s'establisca reglamentàriament; promoure la investigació en matèria d'instal·lacions esportives i dissenyar els drets i obligacions dels usuaris de les instal·lacions i servicis esportius, en coordinació amb les organitzacions corresponents i elaborar propostes econòmiques, informes, circulars i normatives sobre matèries del seu àmbit funcional.
  
Cinquanta-dos. Servici d'Administració Econòmica i Juridicoesportiva
  
Al Servici d'Administració Econòmica i Juridicoesportiva li correspon donar suport administratiu, econòmic i juridicoesportiu a la resta d'unitats de la Direcció General de l'Esport, desenvolupant els expedients d'ajudes i convenis de col·laboració, la tramitació dels expedients de contractació i l'elaboració dels reglaments i normatives del seu àmbit d'aplicació; coordinar la gestió amb els òrgans de la Generalitat competents en matèria econòmica, administrativa i jurídica tant de la Conselleria de Cultura, Educació i Esport com d'altres departaments; organitzar i dirigir el funcionament del Registre d'Entitats Esportives de la Comunitat Valenciana, en què són objecte d'inscripció o anotació els diferents tipus d'entitats previstes en la Llei de l'Esport, i proposar l'aprovació dels seus estatuts i reglaments així com les seues modificacions; promoure l'associacionisme esportiu en l'àmbit de la Comunitat Valenciana a fi d'involucrar les persones en l'esport, col·laborant amb les entitats esportives i qualsevol altra entitat que tinga relació amb l'esport; desenvolupar el Registre de l'Esport en què es trobaran totes les persones físiques o jurídiques que realitzen activitat esportiva; dirigir el tractament administratiu dels registres, arxius i programes informàtics de gestió de la Direcció General de l'Esport; coordinar i ajudar al funcionament de les federacions esportives de la Comunitat Valenciana, exercint respecte d'estes la tutela i atribucions establides en l'ordenament jurídic, així com la supervisió i control de les dependències cedides a estes; recolzar tècnicament i administrativament el Comité Valencià de Disciplina Esportiva, en el doble vessant competencial de disciplina esportiva i matèria electoral federativa; coordinar l'elaboració de l'avantprojecte de pressupostos d'este centre directiu i les seues modificacions, tramitar les qüestions relatives al personal dependent i elaborar propostes econòmiques, informes, circulars i normatives sobre matèries del seu àmbit funcional.
  
Cinquanta-tres. Àrea de Programació Esportiva Copa de l'Amèrica 2007
  
L'Àrea de Programació Esportiva Copa de l'Amèrica 2007 està adscrita orgànicament a la Direcció General de l'Esport, però depén funcionalment de la Secretaria Autonòmica d'Esport i li corresponen les funcions de direcció i coordinació de les actuacions en matèria esportiva concernents a la celebració de la Copa de l'Amèrica 2007.
  
CAPÍTOL IV
  
De la Subsecretaria
  
Secció primera
  
De la Subsecretaria
  
Cinquanta-quatre. Secretaria General Administrativa
  
1. La Secretaria General Administrativa, davall la dependència del titular de la Subsecretaria, té encomanada la funció d'atendre tots els servicis generals del departament, de conformitat amb el que preveuen els articles 79 de la Llei 5/1983, de 30 de desembre, de Govern Valencià i 24 del Decret 183/2004, d'1 d'octubre, del Consell de la Generalitat, pel qual s'aprova el Reglament Orgànic i Funcional de la conselleria.
  
2. La Secretaria General Administrativa, s'estructura en les unitats següents:
  
2.1. Àrea de Recursos Humans i Estudis.
  
2.2. Servici de Coordinació Administrativa i Assumptes Generals.
  
Cinquanta-cinc. Àrea de Recursos Humans i Estudis
  
A l'Àrea de Recursos Humans i Estudis, com a unitat de nivell superior, li correspon planificar, dirigir, controlar, coordinar i supervisar l'activitat dels servicis davall la seua dependència que a continuació s'indiquen:
  
1. Servici de Personal Administratiu i Laboral.
  
2. Servici d'Estudis.
  
Cinquanta-sis. Servici de Personal Administratiu i Laboral
  
El Servici de Personal Administratiu i Laboral exercix les funcions de gestió, informe i, si és el cas, proposta de resolució, dels assumptes relatius als funcionaris d'administració general i especial, excepte el docent, i del personal laboral del departament. Igualment realitza la tramitació, gestió i, si és el cas, proposta de resolució dels expedients de compatibilitat de tot el personal del departament, inclús el docent. La tramitació de les vacances, llicències i permisos del personal no docent, així com el control horari.
  
Cinquanta-set. Servici d'Estudis
  
El Servici d'Estudis té assignades les funcions de realitzar estudis tècnics i de dret comparat; recopilar, analitzar i sistematitzar informació i documentació sobre matèries pròpies del departament i facilitar-la als òrgans superiors i directius que ho requerisquen; proposar directrius i criteris tècnics sobre la producció estadística del sistema educatiu, així com sobre altres matèries de competència del departament, i elaborar les estadístiques que se li encomanen sobre les dites matèries. Són, així mateix, funcions del Servici d'Estudis la coordinació, gestió i supervisió de publicacions, així com elaborar les compilacions de disposicions vigents que se li encomanen.
  
Cinquanta-huit. Servici de Coordinació Administrativa i Assumptes Generals
  
El Servici de Coordinació Administrativa i Assumptes Generals té assignades les funcions de gestió, control i supervisió dels servicis generals i dependències comunes; el registre general de documents i la informació al ciutadà; la tramitació i coordinació dels convenis i acords de col·laboració; el seguiment de les comissions i la resta d'òrgans col·legiats; la tramitació dels expedients de contractació i la gestió economicoadministrativa que corresponguen al centre directiu; el manteniment de béns i servicis; la proposta d'adquisició de mobiliari i material fungible i inventariable i el tràmit dels altres assumptes generals.
  
Cinquanta-nou. Assessorament jurídic de la conselleria i les seues entitats autònomes
  
Correspon a la Secretaria General Administrativa, davall la superior direcció del titular de la Subsecretaria, la coordinació de la funció d'assessorament jurídic del departament i les seues entitats autònomes a prestar per l'Àrea Jurídica de la conselleria, integrada orgànicament i funcionalment en el Gabinet Jurídic de la Generalitat Valenciana, amb els òrgans superiors i directius i unitats administratives del departament.
  
Seixanta. Secretaria Tècnica Administrativa del Consell Escolar Valencià
  
De conformitat amb el que preveu la disposició addicional segona del Decret 183/2004, d'1 d'octubre, del Consell de la Generalitat, la Secretaria Tècnica Administrativa del Consell Escolar Valencià depén orgànicament de la Subsecretaria de la conselleria, sense perjuí de la seua dependència funcional de la presidència de tal Consell.
  
Secció segona
  
De la Direcció General de Règim Econòmic
  
Seixanta-u. Direcció General de Règim Econòmic
  
La Direcció General de Règim Econòmic s'estructura en les següents unitats administratives de nivell superior:
  
1. Àrea Econòmica i de Pressupostos.
  
2. Àrea d'Infraestructures.
  
Seixanta-dos. Àrea Econòmica i de Pressupostos
  
A l'Àrea Econòmica i de Pressupostos li correspon planificar, dirigir, controlar, coordinar i supervisar l'activitat dels servicis davall la seua dependència que a continuació s'indiquen:
  
1. Servici de Programació Econòmica i Pressupostos.
  
2. Servici de Contractació d'Inversions.
  
3. Servici de Gestió Patrimonial.
  
4. Servici de Gestió Economicoadministrativa.
  
Seixanta-tres. Servici de Programació Econòmica i Pressupostos
  
Al Servici de Programació Econòmica i Pressupostos li correspon realitzar la planificació i programació econòmica; coordinar l'elaboració de la proposta de l'avantprojecte del pressupost anual del departament; tramitar les modificacions pressupostàries; portar el seguiment de l'execució del pressupost i elaborar els informes de gestió d'este; confeccionar memòries economicofinanceres de les disposicions i emetre informes sobre la viabilitat econòmica dels projectes, plans i programes d'actuació; executar la tramitació i formalització dels ingressos i devolució dels indeguts; estudiar, proposar, executar i mantindre actualitzats els programes d'informació i gestió econòmica, amb vista a l'òptima utilització dels recursos; coordinar i efectuar el seguiment de l'execució de tots els programes pressupostaris del departament; elaborar la informació estadística del gasto públic en educació; coordinar i elaborar la informació econòmica que sol·licite la Sindicatura de Comptes, la Intervenció General o altres òrgans superiors, i elaborar la memòria economicofinancera per a l'establiment dels preus públics.
  
Seixanta-quatre. Servici de Contractació d'Inversions
  
Al Servici de Contractació d'Inversions li corresponen les funcions relatives a la gestió economicoadministrativa en relació amb els expedients de contractació d'obres, de subministraments, de servicis i de consultoria i assistència imputables al capítol VI del pressupost de gastos de la conselleria, així com el control de l'execució economicopressupostària de les inversions del departament.
  
Seixanta-cinc. Servici de Gestió Patrimonial
  
Al Servici de Gestió Patrimonial li corresponen les funcions de tramitació dels expedients de responsabilitat patrimonial i els d'indemnització especial pels gastos extraordinaris que impliquen determinades comissions de servici o pels danys que patisquen els comissionats en els seus béns; la gestió dels béns i drets de la Generalitat Valenciana afectats la conselleria i dels expedients per a la seua afectació o desafectació; la tramitació d'expedients d'adquisició, arrendament, cessió o posada a disposició d'immobles a favor de la conselleria, així com portar l'inventari de béns mobles de les dependències administratives del departament.
  
Seixanta-sis. Servici de Gestió Economicoadministrativa
  
Al Servici de Gestió Economicoadministrativa se li assignen les funcions relatives a la gestió economicoadministrativa i tramitació d'expedients de contractació que corresponguen al centre directiu, excepte aquells a què es referix l'apartat cinquanta-huit; avaluar els costos de funcionament de les direccions territorials del departament i la seua posterior tramitació comptable; elaborar la proposta d'avantprojecte del pressupost del centre directiu; realitzar estudis, informes i propostes en matèria de retribucions de personal; gestionar els gastos de personal del departament i tramitar les incidències de nòmines del personal no docent; exercir la coordinació de les unitats de gestió descentralitzada de la nòmina de personal docent i elaborar la proposta de gastos de personal de l'avantprojecte de pressupostos del departament.
  
Seixanta-set. Àrea d'Infraestructures
  
1. A l'Àrea d'Infraestructures li correspon planificar, dirigir, controlar, coordinar i supervisar l'activitat dels servicis davall la seua dependència que a continuació s'indiquen:
  
1.1. Servici de Projectes i Construccions Educatives.
  
1.2. Servici d'Arquitectura.
  
2. Així mateix, li correspon la coordinació tècnica amb les unitats tècniques de construcció de les direccions territorials del departament, en els temes relacionats amb les funcions de l'àrea.
  
Seixanta-huit. Servici de Projectes i Construccions Educatives
  
El Servici de Projectes i Construccions Educatives realitza les funcions de redacció, gestió i supervisió dels projectes tècnics de construccions escolars i la direcció, seguiment i control de l'execució de les obres en centres educatius, tot això amb referència a aquells l'execució dels quals s'assumisca directament per la conselleria; l'elaboració de les normes de disseny i qualitat dels centres docents; la planificació i estudi, conjuntament i en coordinació amb els centres directius competents, del programa de necessitats de construccions escolars i la realització d'estudis de viabilitat tècnica de parcel·les; la revisió i actualització dels mòduls de cost de les dites obres, així com els preus unitaris d'estudis i treballs relacionats amb aquells i emetre un informe sobre tots aquells documents urbanístics referents a la reserva de sòl dotacional d'ús escolar de conformitat amb la normativa vigent.
  
Seixanta-nou. Servici d'Arquitectura
  
Al Servici d'Arquitectura se li assignen les funcions de redacció, gestió i supervisió dels projectes tècnics i construccions; direcció, seguiment i control de les obres en execució; elaboració d'estudis de viabilitat i plans d'actuació d'obres, tot això referit a la Secretaria Autonòmica de Cultura i Política Lingüística, Secretaria Autonòmica d'Esport i resta de centres directius de la conselleria, excloent-ne les funcions relatives a les construccions educatives a què es referix l'apartat anterior.
  
Secció tercera
  
De la Direcció General d'Arxius i Innovació Tecnològica
  
Setanta. Direcció General d'Arxius i Innovació Tecnològica
  
La Direcció General d'Arxius i Innovació Tecnològica s'estructura en els següents centres i unitats administratives:
  
1. Àrea d'Informàtica, Organització i Innovació Tecnològica.
  
2. Servici d'Arxius.
  
3. Arxiu Central.
  
Setanta-u. Àrea d'Informàtica, Organització i Innovació Tecnològica
  
A l'Àrea d'Informàtica, Organització i Innovació Tecnològica li correspon planificar, dirigir, controlar, coordinar i supervisar l'activitat del servici davall la seua dependència que a continuació s'indica:
  
Servici d'Informàtica i Tècniques de Gestió.
  
Setanta-dos. Servici d'Informàtica i Tècniques de Gestió
  
Al Servici d'Informàtica i Tècniques de Gestió li corresponen les funcions de dissenyar els sistemes d'informació tècnica, el seu manteniment i actualització; elaborar, promoure i dirigir la implantació de projectes informàtics; la creació i manteniment de les aplicacions informàtiques; administrar les bases de dades centrals del departament; assessorar, coordinar i prestar suport informàtic a tots els centres del departament, així com planificar i supervisar la formació d'usuaris; elaborar estudis i anàlisis sobre racionalització de l'organització administrativa i dels procediments de gestió en col·laboració amb altres òrgans i unitats del departament; normalitzar i dissenyar impresos i documentació; servir com a unitat de comunicació i coordinació d'informació per a la xarxa d'oficines d'atenció al ciutadà de la Generalitat; suport, assistència, coordinació i homogeneïtzació de les aplicacions de gestió i sistemes d'informació dels centres docents no universitaris dependents del departament. Al mateix temps i en l'àmbit de l'educació, la cultura i l'esport, realitzar estudis tècnics, anàlisis prospectives, informes i propostes en matèria d'innovació tecnològica; seguiment de les propostes en tecnologies emergents, d'utilitat per al departament; impuls i promoció d'instruments que afavorisquen la transferència i la difusió de les noves tecnologies; elaborar, gestionar i realitzar el seguiment i execució de programes i projectes que afavorisquen la innovació tecnològica; elaborar, gestionar i realitzar el seguiment i execució del pla d'innovació tecnològica, amb l'objectiu de dotar l'administració educativa valenciana de plataformes de programari de codi obert, d'aplicació en tots els seus àmbits d'actuació; col·laborar en la formulació de polítiques d'I+D+i, en coordinació amb la política del Consell en esta àrea i execució d'estes en el seu àmbit; promocionar una cultura de la innovació en noves tecnologies; analitzar els efectes de la innovació en la societat valenciana.
  
Setanta-tres. Servici d'Arxius
  
Correspon al Servici d'Arxius l'elaboració d'informes, suport tècnic, inspecció i avaluació sobre la prestació dels servicis d'arxiu; l'organització de trobades, reunions, congressos i actes culturals sobre temes d'interés per al sistema d'arxius; la gestió de les ajudes que des de la Generalitat Valenciana es destinen al sistema d'arxiu; la coordinació i la proposta de pressupostos dels centres d'arxiu gestionats per la Generalitat; la supervisió tècnica dels projectes d'instal·lació i equipament dels centres arxius de la Comunitat Valenciana que reben ajudes de la Generalitat; la proposta als òrgans competents de les relacions de llocs de treball adequats per a un funcionament correcte dels centres o servicis d'arxiu; l'edició de la sèrie «Arxius Valencians»; impulsar i portar el registre dels béns pertanyents al patrimoni documental valencià, inclosos o no en els centres d'arxiu del sistema; impulsar les accions oportunes destinades a garantir que elements importants del patrimoni documental valencià que no es troben en territori valencià puguen passar als seus centres d'arxiu per mitjà de còpia en qualsevol suport material; prestar suport tècnic al Consell Assessor d'Arxius i exercir les funcions en matèria de manteniment, custòdia, exhibició, investigació i digitalització de tots els arxius de la Generalitat Valenciana i de l'Arxiu del Regne, de l'Arxiu Històric d'Alacant, de l'Arxiu Històric d'Orihuela i de l'Arxiu Històric de Castelló, en el marc dels convenis de gestió subscrits entre l'Estat i la Generalitat Valenciana.
  
Setanta-quatre. Arxiu Central
  
L'Arxiu Central té assignades les funcions de rebre, custodiar, preservar i facilitar la consulta de tota la documentació remesa pels distints departaments del Consell de la Generalitat des de l'inici de l'activitat de l'actual administració autonòmica, una vegada superada la fase de vigència administrativa de la dita documentació.
  
TÍTOL II
  
Dels servicis territorials
  
Setanta-cinc. Direccions territorials
  
1. Cada Direcció Territorial de Cultura, Educació i Esport, amb seu en les capitals d'Alacant, Castelló i València, s'estructura en les unitats següents:
  
1.1 En les capitals d'Alacant i Castelló:
  
a) Subdirecció de Cultura i Esport, a la qual correspon prestar suport i assistència al director o directora territorial, així com coordinar i supervisar els servicis i activitats relatius al camp de la cultura i de l'esport.
  
b) Subdirecció d'Educació, a la qual correspon prestar suport i assistència al director o directora territorial, així com coordinar i supervisar els servicis i activitats relacionats amb l'educació.
  
1.2 En la capital de València:
  
a) Subdirecció de Cultura i Esport, a la qual correspon prestar suport i assistència al director o directora territorial, així com coordinar i supervisar els servicis i activitats relatius al camp de la cultura i de l'esport.
  
b) Subdirecció d'Educació I, a la qual correspon prestar suport i assistència al director o directora territorial en matèria de coordinació i supervisió dels servicis i activitats relacionats amb l'educació en els seus nivells preescolar, infantil, primària, secundària, educació permanent d'adults, ensenyaments de règim especial i cicles formatius de grau superior i mitjà, així com qualsevol altra tasca que, en l'àmbit de les competències educatives de la direcció territorial, el director o directora li encomane.
  
c) Subdirecció d'Educació II, a la qual correspon prestar suport i assistència al director o directora territorial en les matèries de coordinació i supervisió dels programes educatius, de servicis complementaris (transport escolar, menjadors escolars, equipament escolar, concerts educatius, seguiment de convocatòries i comissions informatives), i d'activitats relacionades amb l'entorn educatiu (servicis psicopedagògics escolars i infraestructures educatives), així com qualsevol altra tasca que, en l'àmbit de les competències educatives de la direcció territorial, el director o directora li encomane.
  
2. En els casos de vacant, absència, malaltia o abstenció legal del director territorial, el substituirà en les seues funcions el subdirector d'Educació, en l'orde abans indicat en el cas de la Direcció Territorial de València, i, si no, el subdirector territorial de Cultura i Esport.
  
3. En cada direcció territorial existixen, a més, les següents unitats amb rang orgànic de servici:
  
a) La Secretaria Territorial, a la qual correspon la gestió dels assumptes de personal, economicoadministratius, obres, contractació, registre i informació, assumptes generals i la resta de caràcter administratiu que tinga assignada la direcció territorial o li encomanen el director territorial o els subdirectors.
  
b) El Servici d'Inspecció Educativa, que exercix les funcions que li atribuïxen les disposicions específiques en matèria d'inspecció educativa, depenent funcionalment del Servici Central de la Inspecció Educativa.
  
DISPOSICIÓ ADDICIONAL
  
Única
  
L'Àrea Jurídica de la conselleria, amb dependència orgànica i funcional del Gabinet Jurídic de la Generalitat adscrit a la Secretaria Autonòmica de Política Institucional de Presidència de la Generalitat, prestarà l'assessorament jurídic de la conselleria i les seues entitats autònomes en els termes previstos en l'article 5 del Decret 27/2001, de 30 de gener, del Govern Valencià, d'Organització i Règim de Funcionament dels Servicis Jurídics de la Generalitat Valenciana.
  
DISPOSICIÓ DEROGATÒRIA
  
Queden expressament derogades les ordes de 26 de març de 2001 (DOGV núm. 3.971, de 2 d'abril), i de 28 de novembre de 2002 (DOGV núm. 4.406, de 26 de desembre de 2002), i de 21 de març del 2003 (DOGV núm. 4.472, de 2 d'abril de 2003), que modificaven l'anterior, de la Conselleria de Cultura i Educació, de desplegament del reglament orgànic i funcional del departament, així com qualssevol altres disposicions del mateix rang o d'un rang inferior que s'oposen, contradiguen o resulten incompatibles amb el que disposa la present orde.
  
DISPOSICIONS FINALS
  
Primera
  
Es faculta la Subsecretaria del departament perquè dicte les resolucions necessàries per a l'execució i desenvolupament de la present orde.
  
Segona
  
La present orde entrarà en vigor l'endemà de la seua publicació en el Diari Oficial de la Generalitat Valenciana.
  
València, 3 de juny de 2005
  
El conseller de Cultura, Educació i Esport,
  
ALEJANDRO FONT DE MORA TURÓN


Còpia Permalink ELI